text: Forældre til død 18-årig: Hold jer fra de forbandede stoffer
  20 februar 2017 kl. 18.14
  Lørdag mistede Marinus og Anita Terkelsen deres 18-årige datter. Nu står de frem med et budskab.
  Midt i deres livs største sorg vælger to forældre at stå frem.
  - Jeg har det ad helvede til, siger Marinus Terkelsen, far til Laura.
  I lørdags døde deres 18-årige datter, Laura Terkelsen, til en privatfest, efter hun havde indtaget en ecstasy-lignende pille. Det var familien selv, der kørte datteren på sygehuset, fordi de frygtede for hendes tilstand.
  Marinus Terkelsen, far: "For guds skyld, hold jer væk fra de der forbandede stoffer"
  De to forældre har valgt at stå frem, fordi de har et budskab til andre. De mener nemlig ikke, at deres 18-årige datter skulle dø forgæves.
  - Det skulle nødig koste flere nu, som skal sidde i den samme situation, som vi nu skal igennem. Det ønsker man bare ikke for sin værste fjende det her, siger Marinus Terkelsen.
  Derfor har de ét budskab, de gerne vil give videre.
  Marinus Terkelsen, far: "Jeg har det ad helvede til!"
  - Gå i byen. Hyg jer med lidt alkohol, som vi andre gjorde, da vi var i den alder. For guds skyld hold jer væk fra de der forbandede stoffer, siger Marinus Terkelsen.
  - Hold jer fra det. Man bliver ikke sej af at tage det. Men man er sej, hvis man tør sige nej til dem, som kommer med det.
  - Hold jer fra dem, som tager de stoffer, tilføjer hans kone, Anita Terkelsen.
  Som forældre stiller de nu sig selv spørgsmålet: Kunne vi have gjort noget anderledes?
  - Nej. Der er så mange uvisse spørgsmål, som vi aldrig nogen sinde får svar på. Og det er så svært at finde ud af, har vi formidlet det rigtigt ud til hende? siger Anita Terkelsen.
  
  
  